כל אחד שסובל מאלרגיה מכיר את התקופה הזאת בשנה – האביב מגיע, ואיתו העיניים הדומעות, האף הגדוש והנוזל והגרון שלא מפסיק לגרד. אם גם אתם מרגישים את התופעות האלה, אז כנראה לא מדובר בהתקררות, אלא באלרגיה תקופתית לפריחות האביב. פרויקט מיוחד וראשון מסוגו מביא לכם את המדריך השלם לעונת האלרגיות
חדשות 2 | פורסם 05/03/13 20:53 השרב הראשון מאחורינו, האביב כבר כמעט כאן, וגם האלרגיות כבר נותנות סימנים ראשונים. בפרויקט ראשון מסוגו בארץ, משלבים כוחות המשרד להגנת הסביבה, אוניברסיטת תל אביב, האיגוד הישראלי לאלרגיה ואימונולוגיה קלינית וחדשות 2 כדי לתת שירות לכם הגולשים הרגישים לפריחות השונות.
והשבוע - פורח הזקנן השעיר
האביב הגיע מוקדם והפריחות מגיבות בהתאם. בימים אלה של מזג אוויר הפכפך, עם רוחות חזקות ויובש, התפשטות האבקה האלרגנית עלולה להיות מהירה ונרחבת. לרוב, פריחות האלרגנים אינן "יפות" או צבעוניות וקשה להבחין בהן.
השבוע נצפו פריחות חדשות של עצי אלון בצפון ובמרכז הארץ. האלון הוא אלרגן נפוץ ופריחתו הקדימה מעט. האלרגנים הנפוצים השבוע הם סירפד כתלית ולחך, וממשפחת הדגניים נצפתה פריחת הסיסנית. השבוע החלו לפרוח ברושים, שיחי אלת המסטיק וקיקיון, זאת על פי דיווחים ממרכז הארץ, אולם פריחות אלה עשויות להימצא גם בצפון. עוד מין של דגן בשם זקנן שעיר החל בפריחתו.
בסקירה שנעשתה בנגב הצפוני נתגלו פריחות חגדות של ירבוז ולחך. פריחת האלרגנים הזו מצטרפת לפריחות האקליפטוס, קליסטמון, כתלית וסיסנית.
לתחזית הפריחה הכוללת באתר המשרד להגנת הסביבה.
סיסנית פורחת בגליל | צילום: המעבדה לניטור אלרגנים